
Odlok o Občinskem prostorskem načrtu Mestne občine Murska Sobota  - I. obravnava
	
	  O B R A Z L O Ž I T E V MESTNE UPRAVE 
 


PRAVNA PODLAGA
Podlaga za izdelavo Občinskega prostorskega načrta – OPN, je Zakon o prostorskem načrtovanju (Uradni list RS, št. 33/07, 70/08, 108/09, 80/10, 106/10, 43/11) in veljavna državna dokumenta: Odlok o strategiji prostorskega razvoja Slovenije (Uradni list RS, št. 76/04) in Uredba o prostorskem redu Slovenije (Uradni list RS, št. 122/04). Vsebina in oblika prostorskega načrta je povzeta in predpisana po Pravilniku o vsebini, obliki in načinu priprave občinskega prostorskega načrta ter pogoje za določitev območij sanacij razpršene gradnje in območij za razvoj in širitev naselij (Uradni list RS, št.  99/07).

RAZLOGI ZA PRIPRAVO ODLOKA O OPN

Izdelavo novih občinskih prostorskih načrtov v točno določeni predpisani obliki in vsebini je vsem občinam naložil Zakon o prostorskem načrtovanju. Do izdelave akta so lahko še v veljavi stari občinski plani. Poleg navedene obveze, je občina želela slediti svojim razvojnim potrebam in pobudam občanov in podjetij, ki se na podlagi starega prostorskega plana več niso mogla realizirati v prostoru.
Občinski prostorski načrt Mestne občine Murska Sobota - OPN je temeljni prostorski razvojni dokument, ki bo nadomestil prostorske sestavine planov iz leta 1986 z vsemi kasnejšimi  spremembami in dopolnitvami, sprejete še v bivši občini Murska Sobota in nekatere izvedbene prostorske načrte, katerih veljavnost se lahko prekliče.

Pri pripravi novega OPN so kot veljavni prostorski akti uporabljeni Odloki o spremembah in dopolnitvah prostorskih sestavin dolgoročnega in srednjeročnega plana Občine Murska Sobota oziroma njihove kartografske priloge, predvsem kot podlaga za evidentiranje namenske rabe zemljišč. Pomembni za pripravo prostorskega načrta so tudi podatki iz javnih evidenc o stanju prostora.

POSTOPKI IZDELAVE OPN

Postopek izdelave novih strateških prostorskih aktov občine se je dejansko že pričel v letu 2005, ko je bil v veljavi sedaj že stari Zakon o urejanju prostora (Uradni list RS, 110/02, 8/03). V skladu s tem zakonom je Mestna občina Murska Sobota v letu 2005 in 2006 izvedla postopke prostorske konference in sprejetje Programa priprave za izdelavo Strategije prostorskega razvoja občine. Za ta namen je občina pri zunanjih strokovnih službah naročila tudi izdelavo strokovnih podlag, kot je zahtevalo Ministrstvo za okolje in prostor.

V aprilu 2007 pa je pričel veljati nov Zakon o prostorskem načrtovanju (Uradni list RS, 33/07). Ta je prejšnji zakon v veliki meri preklical in tako na novo naložil občinam, da morajo izdelati in sprejeti nove Občinske prostorske načrte – OPN. Mestna občina Murska Sobota je postopek začela na osnovi Sklepa o začetku priprave Občinskega prostorskega načrta (OPN) Mestne občine Murska Sobota (Uradni list RS, št. 63/07 z dne 13.7.2007). Občina je po predhodni zagotovitvi zadostnih sredstev v svojem Proračunu in izvedbi postopka javnega naročanja naročila ta prostorski akt s strokovnimi podlagami pri družbi ZEU-DNI d.o.o. iz Murske Sobote.

Osnutek prostorskega načrta v vsebini in obliki, kot ga predpisuje pravilnik, je bil v juliju 2008 posredovan na Ministrstvo za okolje in prostor z namenom, da nanj pridobi smernice nosilcev urejanja prostora in upravljavcev gospodarske javne infrastrukture. V postopku pridobivanja smernic je bila izdana tudi odločba, da je za Občinski prostorski načrt Mestne občine Murska Sobota treba izvesti celovito presojo vplivov na okolje, kar pomeni, da je bilo predhodno treba izdelati tudi Okoljsko poročilo. Po številnih usklajevanjih gradiv, predvsem z Ministrstvom za kmetijstvo, gozdarstvo in prehrano, je bilo potrebno pridobiti še potrditev na Ministrstvu za okolje in prostor, da sta okoljsko poročilo in osnutek OPN ustrezna. 
Po prejeti odločbi, se je gradivo lahko ustrezno dopolnilo in pripravilo za javno razgrnitev. 

Javna razgrnitev
Javna razgrnitev je trajala od 23. septembra 2011 do 24. oktobra 2011. V času javne  razgrnitve sta bili organizirani dve javni obravnavi,12. oktobra 2011 in 19. oktobra 2011. Na naslov Mestne občine Murska Sobota je v predpisanem roku bilo podanih večje število pisnih pripomb. V knjigah pripomb ob razgrnjenem gradivu ni bilo zapisanih nobenih pripomb. Pripombe podane na obravnavah so zapisane v zapisnikih in priložene v tabelah k ostalim pripombam. 
Pripombe in stališča do pripomb iz javne razgrnitve
Seznami pripomb in stališč do pripomb so v posebni prilogi. Po uvodni obrazložitvi izdelovalca OPN sta priloženi dve tabeli. 
Prva tabela prikazuje vse prejete pripombe, po katerih, bi se naj spremenila namenska raba. Največ se jih nanaša na spremembo kmetijskega zemljišča v stavbno zemljišče. Ker kmetijsko ministrstvo te predloge dosledno zavrača, so stališča izdelovalca in občinske uprave večinoma negativna. V nekaterih primerih smo podali pozitivno stališče, predvsem tam, kjer gre za manjšo zaokrožitev že stavbnih zemljišč. V primerih, ko gre za širitev za potrebe gradnje kmetijskih objektov in pridobitvi mnenja Kmetijske svetovalne službe, bo kmetijsko ministrstvo take posege dovolilo, zato so tudi naša stališča v teh primerih pozitivna. 
Druga tabela se nanaša na vsebinske pripombe na sam tekst odloka. Pooblaščeni prostorski načrtovalec je po strokovni presoji zasnoval prostorski razvoj in določil podrobne prostorsko izvedbene pogoje za vsako enoto urejanja posebej. V času javne razgrnitve smo prejeli številne in obširne pripombe ravno na ta izvedbeni del odloka, ki jih je zagotovo smiselno preučiti in po presoji vključiti v odlok.  
K vsem pripombam iz obeh tabel so pripravljena stališča. V prvi koloni so strokovna stališča prostorskega načrtovalca ZEU-DNI, v zadnji koloni pa končno stališče občinske uprave, ki se bo na seji spremenilo, potrdilo ali zavrnilo.
Na podlagi stališč bodo nove pripombe, ki se nanašajo na spremembo osnovne namenske rabe zemljišč, ali zavrnjene ali vključene v predlog prostorskega načrta, na katerega se bodo pridobila končna mnenja. 

Po potrditvi stališč do pripomb na Mestnem svetu, bo pripravljen predlog občinskega prostorskega načrta, na katerega bodo pridobljena mnenja nosilcev urejanja prostora (ministrstva) in upravljavcev javne gospodarske infrastrukture. Ko bodo pridobljena vsa pozitivna mnenja in pridobljen tudi sklep ministra za prostor o upoštevanju zakonodaje, lahko občina prostorski načrt poda v sprejem v II. obravnavo na Mestni svet. V primeru, da katero od ministrstev oz. resorjev izda negativno mnenje, bo občina morala neusklajene vsebine izločiti iz predloga in ponoviti postopek pridobitve manjkajočih pozitivnih mnenj.
Pripombe Mestne uprave
K ostalim pripombam je občina po pregledu gradiv tudi sama podala številne pripombe, bodisi, da so bile opažene kot napaka, bodisi, da se z zapisi in določbami ni strinjala.   Pripombe občinske uprave so dodane v tabeli na koncu te obrazložitve.
POSTOPEK IZDELAVE PROSTORSKEGA AKTA – (kronološki zapis)
V tabeli so navedena vsa izvedena dejanja in še potrebne nadaljnje aktivnosti:

	Pravna podlaga
	Zakon o urejanju prostora 

	19.9.2005
	Pobuda in vprašanje ministru Janezu Podobniku, da opredeli koliko sredstev bodo namenili občinam za izdelavo novih prostorskih aktov in kdaj bodo javni razpisi za ta namen zaradi planiranja proračunskih sredstev

	26.9.2005
	Odgovor MOP – ni predvidenih sredstev

	6.10.2005
	Sprejem Sklepa o pričetku izdelave Strategije prostorskega razvoja MO MS (SPRO) in Prostorskega reda MO MS (PRO) na 24. seji Mestnega sveta MOMS

	25.10.2005
	Objava sklepa o pričetku, Uradni list RS, 94/2005

	10.10.2005
	1. prostorska konferenca v skladu z ZUreP

	11.10.2005
	MOP- pismo o nameri in povpraševanje glede izdelave CPVO

	18.10.2005
	MOP – poda zahtevo-odgovor, da je potrebno najprej izdelati strokovne podlage

	11.10.2005
	Obvestilo o nameri priprave akta sosednjim občinam, ki mejijo na MOMS

	11.10.2005
	Javni poziv občanom, da podajo pobude z rokom 30.11.2005, objavljeno v medijih in Soboških novinah

	 -  -  -
	MOMS zbira pobude

	21.10.2005
	Sprejem Programa priprave izdelave Strategije prostorskega razvoja občine 

	21.2.2006
	Objava Programa priprave, Uradni list RS, 18/2006 (zakasnitev zaradi opredelitve glede strokovnih podlag, ki jih je zahteval MOP in tudi zato, ker je bilo napovedano sprejetje novega zakona)

	23.2.2006
	Župan imenuje Projektno skupino  za pomoč pri pripravi strokovnih podlag s področja prostorskega razvoja

	Marec 2006
	Izdelava projektnih nalog za več strokovnih podlag (poseben postopek)

	14.6.2006
	Javni razpisi za izdelovalce strokovnih podlag za SPRO, sklenitev pogodb, izdelava po posameznih strokovnih podlagah (ločeni postopki) 

	avg.06-feb.07
	Priprava strokovnih podlag (posebej pogodbe) po ZUreP

	
	MOP intenzivno obvešča občine in jih vključuje v pripravo novega prostorskega zakona, ni povsem jasno kakšne obveznosti bodo čakale občine in ali se bodo dosedanje aktivnosti in že izdelane strokovne podlage sploh upoštevale !

	NOV ZAKON
	Zakon o prostorskem načrtovanju (Uradni list RS, št. 33/2007)


	6.7.2007
	Župan sprejme Sklep o začetku priprave Občinskega prostorskega načrta (OPN) MOMS – uradni začetek izdelave OPN

	9.7.2007
	Obvestilo o nameri priprave akta sosednjim občinam, ki mejijo na MOMS

	9.7.2007
	Obvestilo na MOP – sklep o pričetku

	9.7.2007
	Objava sklepa na spletni stani MOMS 

	13.7.2007
	Objava Sklepa (Uradni list RS, št. 63/2007)

	julij 2007
	Izdelava in usklajevanje projektne naloge za pridobitev izdelovalca OPN

	17.8.2007
	pričetek javnega razpisa za izbor izdelovalca OPN 

	18.10.2007
	sklenitev pogodbe z ZEU-DNI  (edini ponudnik)

	›
	Izdelava osnutka OPN na ZEU-DNI d.o.o.

	›
	nove pobude se sproti evidentirajo in pošiljajo izdelovalcu, da jih ustrezno preuči in vključi

	›
	v osnutek OPN  vključitev zahodne obvozne ceste in dela vzhodne obvozne ceste, na nivoju OPPN

	27.12.2007
	Informacija o postopku izdelave OPN pisno vsem pobudnikom (na več kot 100 naslovov občanov in podjetij)

	›
	izvedeni posamezni usklajevalni sestanki:

	15.2.2008
	Sestanek na MOMS:, župan, NCT, ADM, - ZEU: J.Öri,  J.Kovač, dogovorjene so bile posamezne vsebine v OPN

	16.4.2008
	sestanek na ZEU J.Öri,  J.Kovač,  MOMS – ADM, pregled vseh pobud in vključevanje v OPN

	28.5.2008
	Sestanek na MOMS:, župan, ADM, - ZEU: J.Öri,  J.Kovač, osnutek je zaključen, pregledajo se posamezne vključitve pobud, MOMS ugotovi nekaj pomanjkljivosti, dogovori se terminski načrt nadaljnjih aktivnosti

	3.6.2008
	ZEU predal osnutek OPN:   

strateški del OPN,  obrazložitev razvojnih potreb - tekstualni del, Urbanistični načrt mesta MS – konceptualni nivo, koncept razvoja naselij,  grafični del M1:5000, velika mapa

	5.6.2008
	MOMS izdela seznam potrebnih popravkov v osnutku OPN

	9.6.2008
	Predaja gradiva na ZEU, da ga popravijo

	12.6.2008
	ZEU preda popravljeno in dopolnjeno gradivo na MOMS za pridobitev smernic

	›
	MOMS pregleda popravke in pripravi vlogo za MOP

	1.7.2008
	Vloga na MOP za izdajo smernic, gradivo na MOP osebno vročil župan, opravil usklajevalni sestanek, dogovorjeno je, da se poda še dodatna obrazložitev za eno izmed pobud občine za območje med bodočo južno obvoznico in AC – med Bakovsko in ob kanalsko cesto)

	2.7.2008
	MOMS pripravi dodatno obrazložitev, dodatno gradivo na MOP osebno vročil župan

	›
	MOP in NUP imajo rok 37 dni, da izdajo smernice   (cca. do 11.8.2008)

	›
	Župan na MOP in na MzK napovedal usklajevalni sestanek preden bodo izdane smernice !!!

	8.8.2008
	MOP pošlje odločbo, da je potrebna izdelava CPVO za OPN

	25.8.2008
	Smernice nam pošiljajo skoraj vsak dan / sproti se z dopisi pošiljajo na ZEU

	12.9.2008
	Pridobljene smernice kmetijskega ministrstva – večina negativno !!!

	16.9.2008
	župan opravil sestanek na Min. za kmetijstvo (minister Jarc, direktor Ravnik, sekretarka Hrustel) – potrebno korigirati osnutek OPN

	19.9.2008
	Pridobljene ponudbe za izdelovalca okoljskega poročila za postopek CPVO

	23.9.2008
	Sestanek z ZEU – korigirati osnutek OPN in ga podati na Ministrstvo za kmetijstvo

	27.9.2008
	ZEU predal korigirani osnutek

	29.9.2008
	Župan naročil dodatne popravke, saj korekcije niso bile v skladu z dogovorom

	1.10.2008
	Sestanek na ZEU – ADM / J. Kovač – pregled in dogovor o korigiranih območjih

	2.10.2008
	Župan opravil sestanek na Ministrstvu za kmetijstvo s korigiranim osnutkom

	6.10.2008
	MOMS posreduje zahtevo na ZEU, da pripravi korigirani osnutek kot dopolnitev vloge za Kmetijsko ministrstvo in MOP  --- (ZEU navedel, da rabi za to delo cca. en teden)

	22.10.2008
	ZEU preda dopolnjeni osnutek OPN

	23.10.2008
	sklenitve pogodbe z OIKOS za CPVO – (vendar se je obseg dela spremenil – se dogovori )

	3.11.2008
	MOMS (župan osebno) preda dopolnjeno gradivo OPN na Ministrstvo za kmetijstvo

	nov .2008
	ZEU in MOMS podajata OIKOS-u vso razpoložljivo gradivo za izdelavo okoljskega poročila

	dec. 2008
	OIKOS poda na MOMS  1. fazno poročilo OP za CPVO

	
	MOMS čaka smernice Ministrstva za kmetijstvo (župan osebno na njihovem naslovu povprašuje in zahteva čimprejšnjo izdajo)

	12.3.2009
	Ministrstvo za kmetijstvo izda svoje 2. smernice – nekaj manjših posegov dovolijo, večina še vedno zavrnjeno

	
	Potekajo usklajevalni sestanki za nadaljnjo izdelavo dopolnjenega gradiva

	
	MOMS se odloči, da kljub negativnim smernicam nekatere predloge občanov in pravnih oseb vseeno obdržimo v osnutku OPN

	julij 2009
	ZEU pripravi grobi osnutek OPN na način, da se lahko preda na OIKOS za okoljsko poročilo

	14. sept 2009
	URBIS preda gradivo za zahodno obvozno cesto,  izdelala so se na nivoju OPPN in za dodatne smernice

	
	MOMS podaja dodatna gradiva na ZEU in na OIKOS

	
	V izdelavi je okoljsko poročilo – OIKOS (navedejo da je v dec. 2009 projekt v grobem zaključen in prosijo za sestanek)

	
	Potekajo usklajevalni sestanki (župan) za izdelavo gradiv na Ministrstvu za kmetijstvo za omilitev izdanih negativnih smernic

	10.11.2009
	MOMS poda novo vlogo z novim gradivom za ureditev IK območij v zamenjavo za nova stavbna zemljišča na območju kmetijskih zemljišč 

	
	Po dogovoru (župan+ga. Hrustel Majcen - MKGP) se mora gradivo dopolniti z dodatnimi obrazložitvami in grafiko

	16.11.2009
	MOMS ponovno poda vlogo z dopolnjenim gradivom na MKGP

	18.11.2009
	Sestanek z ministrom Pogačnikom in njegovo ekipo v sklopu obiska Vlade v Pomurju ter drugimi poslanci Državnega zbora.  Podajo ustno potrdilo, da je gradivo občine ustrezno. 

	nov. 2009

marec 2010
	z Ministrstva za kmetijstvo sporočijo (telefonsko županu) ?, da bi bilo potrebno predano gradivo še delno dopolniti (geotermija).  (26.11.2009 - RC preda tekste za geotermijo, 8.12.2009 - pripravljen spremni dopis za MKGP – o dodatnih območjih za IK, 29.1.2010 delno pregledamo dodatna območja za IK, natančno ne vemo kaj zahteva MKGP., 1.3.2010 – telef. razgovor župan / ga. Hrustel - MKGP– potrebno najti isto nadomestno površino zemljišč….

	8.3.2010
	MKGP poda pisno opredelitev o podanem gradivu MOMS za IK območja – potrebno najti še dodatna manjkajoča stavbna zemljišča v isti površini kot je kmetijskih zemljišč predvidenih za spremembo v stavbna

	9.3.2010
	Zaplenitev večjega dela dokumentacije OPN – kriminalistična policija v zvezi z aeronavtičnim muzejem v zadevi Jelinčič-Pogačnik

	11.3.2010
	MOMS najde dodatne površine na stavbnih zemljiščih za namen IK / župan potrdil

	17.3.2010
	Občina podala dopolnjeno vlogo na MKGP

	11.6.2010
	prejmemo nove smernice MKGP (minister Židan)

	»
	Se izdeluje dopolnjeni osnutek OPN in okoljsko poročilo

	16.7.2010
	Občina poda vlogo na MOP za presojo okoljskega poročila

	16.7.2010
	MOMS pošlje dopis na MKGP z opredelitvijo;   poseg št. 67 (med Bakovsko in obkanalsko cesto),  je prvotno meril cca. 34 ha in se je zanj našlo premalo usklajenih nadomestnih zemljišč za cca. 0,97 ha , za to površino je občina ta poseg št. 67 zmanjšala !!

	28.7.2010
	MOP zahteva dodatne izvode

	5.8.2010
	Občina pošlje dodatne izvode na MOP

	»
	Ugotovi se da je v gradivu OP napaka / treba zamenjati – popravi OIKOS)

	11.8.2010
	Občina poda na MOP popravljeno gradivo

	23.8.2010
	Dopis občina na Okrožno sodišče v Koper – povpraševanje po zaplenjenem gradivu

	1.9.2010
	Odgovor sodišča – gradivo so predali na drugo sodišče

	20.10.2010
	Občina prejme potrjeno okoljsko poročilo, vendar je potrebno gradivo po naravovarstvenih zahtevah dopolniti; občina zahteva od izdelovalcev, da se uskladijo 

	»
	z  ARSO – varstvo narave potrebno uskladiti

	3.11.2010
	Sestanek na ZEU – vodooskrba Pomurja, izdelana nova strokovna podlaga – ima vplive na občinske OPN-je, zato je to potrebno na novo vključiti v gradivo,

	27.1.2011
	Prejmemo dopolnjeno strokovno podlago za vodooskrbo, ZEU – za smernice

	3.2.2011
	občina pošlje na tri resorje: Zavod za gozdove,  Zavod za varstvo narave in ARSO–za vode gradivo za vodooskrbo v dopolnitev smernic  

	3.3.2011
	Prejmemo dopolnjene smernice Zavod za gozdove

	7.3.2011
	Prejmemo dopolnjene smernice Zavod za varstvo narave

	
	ARSO – vodarji smernic niso izdali 

	»
	Priprava gradiva za javno razgrnitev

	1.9.2011
	Župan sprejel sklep za javno razgrnitev (JR) in javne obravnave (JOB)

	9.9.2011
	Objava sklepa o JR in JOB v Uradnem listu RS, št. 71/2011

	12.9.2011
	Objava sklepa o JR in JOB na spletni strani občine

	15.9.2011
	Soboške novine - objava članka o OPN z opisom postopka, glavnih vsebin in s povzetkom naznanila o javni razgrnitvi in obeh JOB, ter karta pobud (prejela vsa gospodinjstva v MOMS)

	23.9.-24.10.
	Javna razgrnitev vsaj 30 dni

	23.9.2011
	Gradivo je bilo razgrnjeno v celoti na upravi občine, delno na spletu in delno na sedežu MČ in po vseh KS  

	10.10.2011
	Dopis z vabilom na obe JOB vsem svetnikom, vsem predsednikom MČ in KS, medijem

	10.,11.,12. okt. 2011
	Vabila na JOB v treh lokalnih medijih - obveščanje javnosti

	12.10.2011
	Javna obravnava za vse KS – velika sejna dvorana ob 17.00 uri

	17.,18.,19. okt.
	Vabila na JOB v treh lokalnih medijih – obveščanje javnosti

	19.10.2011
	Javna obravnava za območje mesta Murska Sobota – velika sejna dvorana ob 17.00 uri

	24.10.2011
	Zadnji rok za podajo pripomb na razgrnjeni OPN

	
	Prejeto večje število pripomb (prek 80 )

	feb.-april
	občina podala svoje pripombe

	april-maj
	Občina in izdelovalec ZEU usklajujeta gradivo, odlok in pripravljata stališča do pripomb

	23.5.2012
	Občina sklicala delovni sestanek za pridobitev strokovnih mnenj za posamezne pereče probleme v prostoru; (župan in občinska uprava, ZEU, Upravna enota, Društvo arhitektov Pomurja, Odbor za urbanizem,)

	maj-junij
	Priprava gradiv za Mestni svet


Opis nadaljnjih po zakonu predpisanih postopkov in drugih aktivnostih

	
	Odbor za urbanizem in urejanje prostora ter gospodarsko infrastrukturo, pred sejo

	
	I. obravnava na Mestnem svetu s sprejetjem stališč do pripomb

	
	Priprava predloga OPN z upoštevanjem sprejetih pripomb javnosti in Mestnega sveta

	
	Pridobitev vseh pozitivnih mnenj nosilcev urejanja prostora na državnem nivoju in opredelitev do CPVO  ( v kolikor bodo mnenja negativna – ponovna korekcija gradiv in usklajevanja)

	
	Poslati odlok v končno potrditev ministru za prostor

	
	Morebitni popravki na zahtevo ministrstva – potrebno dopolniti ali popraviti

	
	Pridobljena potrditev ministra

	
	Odbor za urbanizem in urejanje prostora ter gospodarsko infrastrukturo, pred sejo

	
	II. obravnava na Mestnem svetu – sprejetje z odlokom

	
	Objava odloka v Uradnem listu RS 


OBREMENITEVE ZA PRORAČUN 

Izdelavo Občinskega prostorskega načrta – OPN in okoljskega poročila v postopku Celovite presoje vplivov na okolje v celoti financira Mestna občina Murska Sobota iz proračuna občine. Na zahtevo posameznih nosilcev urejanja prostora bo občina morala financirati tudi še dodatne strokovne podlage in študije. 

Ob zaključku in uveljavitvi Odloka o občinskem prostorskem načrtu po objavi v Uradnem listu RS, bo občina morala za nova območja zagotoviti proračunska sredstva za izdelavo Občinskih podrobnih prostorskih načrtov ter zagotoviti sredstva za komunalno opremo novih območij. 

CELOVITA PRESOJA VPLIVOV NA OKOLJE

Ministrstvo za okolje in prostor je izdalo odločbo s katero se je ugotovilo, da je izdelava celovite presoje vplivov na okolje za občinski prostorski načrt obvezna. Tako je občina po zagotovitvi finančnih sredstev v proračunu  občine, izvedla postopek javnega naročila in z izbranim ponudnikom podjetjem OIKOS d.o.o. iz Domžal sklenila pogodbo. Na osnovi izdelanega osnutka OPN, je bilo izdelano Okoljsko poročilo za OPN MOMS in Presoja sprejemljivosti vplivov izvedbe OPN MO Murska Sobota na varovana območja narave št.1049/09. Ministrstvo za okolje in prostor je okoljsko poročilo in gradivo OPN pregledalo in z odločbo ocenilo, da je ustrezno. 
SMERNICE K IZDELAVI PROSTORSKEGA AKTA

V postopku izdelave predmetnega prostorskega akta so bile zaprošene tudi smernice vseh pristojnih služb oz. nosilcev urejanja prostora (NUP) na državnem in nekaj tudi na lokalnem nivoju, kot je bilo določeno v Sklepu o pričetku izdelave tega akta. 
Na prvi osnutek OPN smo prejeli za večino predlaganih območij, ki se širijo na stavbna zemljišča negativne smernice s strani MKGP - Ministrstva za kmetijstvo, gozdove in prehrano, (kot so se takrat še imenovali). Zaradi tega je bilo potrebno posege zmanjšati. V drugih izdanih smernicah MKGP so bile smernice pozitivne le za manjši del posegov, za večino pa ponovno negativne. Občina je zaradi povpraševanja posameznih investitorjev v območju zahodno od gramoznice ob Bakovski cesti, vsekakor želela, da se območje kmetijskih zemljišč spremeni v stavbna, za kar so potekala številna usklajevanja. MKGP je zahtevalo nadomestna zemljišča v isti površini. Taka zemljišča je bilo potrebno najti na stavbnih, nepozidanih zemljiščih na katerih je bilo potrebno v osnutek vrisati podrobno rabo IK – to pa pomeni samo za kmetijsko rabo (rastlinjaki in pripadajoča infrastruktura). S spremembo zakona o kmetijskih zemljiščih se bo to lahko izbrisalo in bo ostala raba kot je bila pred spremembo.
Bile so prejete tudi nekatere druge negativne smernice, predvsem tam kjer so območja poplav ali iz naravovarstvenih razlogov. Pri nekaterih se bodo podale dodatne obrazložitve, tako, da pričakujemo pozitivna mnenja. Kot je bilo že navedeno, pa v primeru prejetja negativnega mnenja, akta ne bomo mogli sprejeti. Zato se bodo taki posegi iz gradiva morali izločiti. V nekaterih smernicah so zahtevane dodatne strokovne podlage, ki jih bo potrebno še izdelati in predložiti ob zahtevi za pridobitev mnenja.
VSEBINA ODLOKA

Občinski prostorski načrt sestavlja obširno besedilo, ki se deli na strateški del in izvedbeni del. Sestavni del odloka sta tudi tabeli kot priloga 1 – nezahtevni in enostavni objekti ter priloga 2 – pomen izrazov. Grafični del se prav tako deli na strateški del in izvedbeni del s kartami z določitvijo namenske rabe. 
Odlok obsega 108. členov. 1. in 2. člen govorita o uvodnih določbah ter vsebinah odloka. Od 3. člena do vključno do 34. člena so navedene določbe Strateškega dela prostorskega načrta. Od 35. člena do vključno 105. člena pa odlok vsebuje določbe za Izvedbeni del prostorskega načrta. V 35. členu odloka je podana pregledna tabela za posamezne enote urejanja z opisom enote in oznako enote, določitvijo podrobne namenske rabe in navedbo člena kje se opis nahaja v odloku. Tabela je usklajena s kartami tako, da je vpisana oznaka enote in namenska raba z ustrezno kratico in predpisano barvo. 
Na primer:  če iščemo območje v mestu Murska Sobota, ob Čopovi ulici. V karti pogledamo katera je oznaka enote za to območje. Oznaka je SO 21. (pri tem SO pomeni Sobota, za ostala naselja pa so tudi kratice kot so KR-Krog, BA-Bakovci, PU-Pušča…itd.) V 35. členu v tabeli pod Oznaka enote najdemo SO 21. V kolini Šifra in opis podrobne namenske rabe najdemo, da gre za SS-stanovanjske površine. V zadnji koloni tabele pod PIP v členu najdemo člen kjer so določbe o tem kaj se na tem območju sme graditi in pod kakšnimi pogoji. PIP pomeni prostorsko izvedbeni pogoji. Podroben opis za SO 21 tako najdemo v 49. členu. Ker je v mestu M. Sobota veliko podobnih območij, so v tem členu opisi združeni in obravnavajo tudi druga območja oz. enote urejanja. Člen določa kateri objekti se v območju lahko gradijo, potem gradnjo nezahtevnih in enostavnih objektov; določa pogoje lege objektov na parceli, velikost objektov, obliko z določbami o strehah, dovoljene parcelacije in druge pogoje, odvisno v katero območje spada.
V 36. členu je v skladu s Pravilnikom o vsebini, obliki in načinu priprave občinskega prostorskega načrta ter pogoje za določitev območij sanacij razpršene gradnje in območij za razvoj in širitev naselij, natančno opisano na katera območja se deli namenska raba prostora in kakšna podrobnejša namenska raba je lahko določena v teh območjih. (Npr.: S-območja stanovanj; SS-stanovanjske površine, ki so namenjene bivanju z ali brez spremljajočih dejavnosti.) 
Odlok je razdeljen ločeno po območjih namenske rabe; posebej za stavbna zemljišča, ločeno za mesto (od 38. člena vključno do 61. člena) in naselja (od 62. člena vključno do 81. člena). 

V odloku so posebej ločene in opisane tudi določbe za odprti prostor oz. za območja krajine, kot so kmetijska zemljišča in gozdna zemljišča in vodne površine in druga zemljišča. V nekaterih členih odloka so splošne določbe, ki veljajo za več območij.
V nadaljevanju te obrazložitve je pooblaščeni prostorski načrtovalec ZEU-DNI d.o.o. podal podrobnejšo obrazložitev odloka in njegovih posameznih delov.
VSEBINA GRADIVA ZA OBČINSKI PROSTORSKI NAČRT – OPN 

(vse v digitalni obliki na DVD in objavljeno na spletni strani občine www.mestna-obcina.si )
· ODLOK - dopolnjen osnutek - I. obravnava

· PRILOGA 1 – tabela z nezahtevnimi in enostavnimi objekti (po določilih državne Uredbe)

· PRILOGA 2 – pomen izrazov po abecednem vrstnem redu

· Obrazložitev Mestne uprave - postopki

· Seznam pripomb Mestne uprave na osnutek odloka

· Obrazložitev pooblaščenega prostorskega načrtovalca ZEU-DNI d.o.o.

· Stališča do pripomb iz javne razgrnitve – uvodna obrazložitev

· Stališča do pripomb iz javne razgrnitve za spremembo namenske rabe – Priloga 4.1 

· Stališča do pripomb iz javne razgrnitve vsebinske pripombe – Priloga 4.2 

· Grafični del občinskega prostorskega načrta: karte strateškega dela in karte izvedbenega dela z zasnovo Urbanističnega načrta
· Okoljsko poročilo za OPN MOMS in Presoja sprejemljivosti vplivov izvedbe OPN MO Murska Sobota na varovana območja narave

Mestnemu svetu predlagamo, da obravnava pripombe, ki so bile podane na javni obravnavi in sprejme stališče do njih ter, da obravnava osnutek dopolnjenega odloka in ga v I. obravnavi sprejme.

Pripravili:
Oddelek za infrastrukturo, okolje in prostor ter gospodarske javne službe, Mestna občina Murska Sobota, 
s sodelovanjem pooblaščenega prostorskega načrtovalca Občinskega prostorskega načrta – OPN, ZEU-DNI d.o.o. iz Murske Sobote
Seznam pripomb Mestne uprave Mestne občine Murska Sobota na osnutek odloka OPN
Pripravljeno april, maj 2012;  dopolnjeno 4.6.2012; dopolnjeno 8.6.2012
	zap.št.


	člen 

ali enota
	PRIPOMBA
	upoštevano 

da / ne

	1
	
	Projekt vodooskrba Pomurja - vključiti v OPN tako, da bo podlaga za pridobitev gradbenega dovoljenja
	

	2
	
	Območje Vrtnarije MS – parcela je v lasti MOMS, v osnutku OPN je določena sedanja raba - IK območje (kmetijska proizvodnja); občina želi na tem območju imeti visokošolsko izobraževalno središče (to območje je v projektu OKO). Izobraževalno središče bo na območju sedanje vojašnice – torej v zgornjem delu območja. V spodnjem , južnem delu, kjer je parcela še nepozidana pa občina predvideva geotermalno vrtino – torej za energetsko izrabo. Predlagamo, da se to popravi.


	

	3
	
	AGRARNE OPERACIJE – vključiti komasacije za vsa območja v vseh k.o.- jih, (tudi melioracije, namakanja …)


	

	4
	
	Trg zmage MS -  spominska obeležja – dopustiti še dodatna obeležja


	

	5
	
	Nezahtevni in enostavni objekti 

Pri naštevanju vseh objektov, ki spadajo pod nezahtevne in enostavne objekte s črkami A-A,b,d,e….itd. pri vsaki enoti urejanja lahko hitro nastane napaka in problem, da se kakšna črka izpusti ali zapiše nepravilno! Tudi je težko berljivo saj je treba za vsako črko iti gledat nazaj tabelo, ki je v prilogi 1.  Potrebna je ponovna preverba pravilnosti oz. ustreznosti sistema definiranja nezahtevnih in enostavnih objektov

	

	6
	
	Veščica-VE5 – uskladiti mejo obdelave – na območju poteka postopek izdelave za OPPN Opleter, mejo v OPN korigirati tako, da bo v skladu z OPPN

	

	7
	
	k.o. Markišavci – na območju izbrisa stavbnega zemljišča in spremembe v gozd predvideti rezervat za širitev ceste in novo kolesarsko pot (TC Merkur – Markišavci);  
	

	8
	
	Kolodvorska restavracija M. Sobota je registrirana kulturna dediščina/ v OPN popraviti
	

	9
	
	Energetika – zapisati, da so sončne elektrarne dovoljene na terenu/ travniki, njive, kmetijska zemljišča ali stavbna zemljišča (uskladiti z zakonodajo); prvenstveno pa jih dovoljevati na strehah
	

	10
	SO106
	Enota urejanja SO106 - v odloku je opis samo za SS za CD pa ni opisa
	

	11
	SO99 

in

SO106

SO101 

in

SO104
	Območji SO99 in SO106 sta ob mestnih vpadnicah – to sta Tomšičeva ulica in Bakovska ulica. V teh dve območjih se naj poleg stanovanj predvidi tudi druge spremljajoče dejavnosti, npr. v pritličju poslovni prostori, v nadstropju stanovanja. Torej kot je CU.

V 90. členu odloka je navedeno, da so objekti etažnosti P+3, to se naj korigira in zapiše »do P+3«.

Območji SO101 in SO104 sta v južnem delu mesta kjer že prevladuje individualna stanovanjska gradnja, to je južno od Ulice Vinka Megle in južno od Južne ulice. V tem delu mesta se bodo z OPN dovolili višji gabariti za obstoječe objekte od sedanjih dveh etaž nad terenom na tri etaže nad terenom. Naj se v teh dveh novih območjih predvidi SS gradnja (kot je že določeno v OPN) vendar ne samo za bloke z etažnostjo P+3, pač pa individualno stanovanjsko gradnjo, kakor tudi vrstno strnjeno gradnjo z etažnostjo do P+2.

Navedene določbe določa  90. člen;  v odloku je navedeno, da se gradijo bloki in samostojni stanovanjski objekti.  Objekti so eno ali več stanovanjske stavbe…

Iz navedenega teksta se razume, da se lahko gradi  samostojna eno stanovanjska stavba. To razumemo tudi kot enodružinska hiša.  

Ustrezno korigirati odlok in karto.

	

	12
	SO34
	veljaven zazidalni načrt – blokovski kompleks  tu je predvidena dograditev vrtca-Š. Kovača, v karti OPN je narisano ZP (zelene površine). Potekajo priprave, da bi se vrtec dogradil. Uskladiti  z zazidalnim načrtom!
	

	13
	
	Bilo bi potrebno zapisati minimalni % koliko zelenice je potrebno zagotoviti ob posamezni gradnji. Dobro bi bilo zapisati tudi na določeno površino koliko dreves je potrebnih. (npr. velika parkirišča ob trgovskih centrih, dvorišča poslovnih objektov itd. – tu bi to moralo biti obvezno)
	

	14
	
	MS, Trstenjakova - ena stran ulice SO102, SO105 – 3 etaže nad terenom – druga stran SO31/1 drugačna etažnost/ menimo, d se na teh območjih lahko povsod gabariti povečajo do P+2
	

	15
	
	Pušča – območje ob vrtcu – tu velja Ureditveni načrt,  uskladiti OPN z UN 
	

	16
	
	V OPN je zapisano, da je najmanjši odmik gradnje objektov od sosednje parcelne meje 1,0 m. Dodatno treba navesti, da ob upoštevanju požarnih odmikov med objekti. 1 m od meje pa le tam, kjer je takšen sistem pozidave.  
	

	17
	
	Vrtičkarji  – obstoječe površine pri Avtobusnem prometu, niso vrisane v karto OPN, poleg tega se naj predvidijo nove površine za vrtičke na njivski površini južno od poti do obstoječih vrtičkov,  kjer je bila pobuda 68 (označeno v karti)

	

	18
	42. člen

tudi

44. člen
	šolski kompleksi – č (4) – višine ograj 1,20 …do 1,60 m… – pri šolah so že obstoječe zelo visoke ograje cca. 3- 5m ob igriščih zaradi žog; popraviti zapis!

Poleg tega take ograje dovoliti pri dijaškem domu, pri šolah v Rakičanu..in drugih igriščih po KS-jih ….itd.


	

	19
	42. člen
	šolski kompleksi –– pod poglavjem b) pogoji glede lege objektov  (4) govori se o ograjah b)pogoji glede oblikovanja (4) tudi govori o legi ograje – ni treba ponavljati

v tem členu in tudi nekaterih drugih se naj popravi tako, da se v točki o legah govori samo o legi objektov, v točki o obliki pa samo o obliki objektov 
	

	20
	35. člen
	enote urejanja; oznaka enote SO 45  - ne ustreza opis enote – to bi morala biti Osnovna šola I   in ne OŠ III kar je narobe (uskladiti z grafiko)
	

	21
	51. člen

50. člen

49.,50.

člen
	vrtnarija – b (2) nakloni streh v odstavku, ki govori o legi objektov – zakaj je ta opis tu ?  in č (1) pogoji glede oblikovanja – ponovno opis za strehe – to sicer sem sodi, vendar je vsebinsko drugače kot v prejšnji točki . 

Enkrat v rahlem naklonu, enkrat v naklonu do 30 stopinj  - to popraviti

Predlog – naklon in oblika strehe se naj pišejo SAMO v točko oblikovanje saj so zapisi na večih mestih in še celo različni, nepregledni.

Območje SS, CD, ZD – niso vse dejavnosti opisane enotno;  na posameznih mestih je navedeno bolj »opisno« - vse v enem stavku; drugod je po alinejah… Preglednost in enotna urejenost odloka se s tem izgublja; predlagamo da so naj vedno samo alineje.


	

	22
	53. člen
	teniško igrišče  - b(2) in č(1) – enaka pripomba kot zgoraj – oblika objekta ni treba, da se opisuje v točki lega objekta – pa še različni opisi so: enkrat zapis kvadratne oblike, naprej zapis poljubne oblike. Potem najprej zapis strehe so lahko poljubne, naprej zapis –dvokapnice;  zakaj barva fasad in materiali v poglavju, ki predpisuje lego objektov ?.


	

	23
	
	V OPN so navedeni pravilniki – vendar so Uradni listi narobe navedeni - popraviti

· Pravilnik o gradnjah na VVO, ki se lahko izvedejo samo na podlagi vodnega soglasja in o dokumentaciji, ki je potrebna za pridobitev vodnega soglasja (Uradni list RS, št. 62/2004 in 25/2009).

· Pravilnik o kriterijih za določitev VVO (Uradni list RS, št. 64/2004, 5/2006 in 58/2011).


	

	24
	6. člen

8. člen

17. člen

energetika

91., 92., člen –e)
	ENERGETIKA – dopolniti vse člene v OPN (strateški in izvedbeni del)

Upoštevati Energetsko zasnovo MOMS oz. LEK  (LEK bo izdelan kot novelacija EZ)

Energetski zakon in podzakonski predpisi.

Mestna občina MS želi, da se določi z najvišjim prostorskim aktom – kot je OPN prioritetno rabo energentov. In sicer po sledečem vrstnem redu, najprej okoljsko sprejemljivi viri energije oz. obnovljivi viri energije: 

1 – geotermija; 

2 - priključevanje objektov na daljinsko ogrevanje - na toplovode

     (obstoječe in vzpodbujati gradnjo novih);

3 – biomasa 

4 – toplotne črpalke

5 – sončna energija

5 – zemeljski plin

Preučiti je potrebno kako se  v odlok (PIP-e) vključi obveza priključevanja na toplovod. Npr. se obnavlja kotlovnica v bloku in rabi gradbeno dovoljenje…

Sončne celice in elektrarne na strehah – po sedanjem PUP-u to ni možno.

Vključiti je potrebno tekst, da je na vseh objektih (strehah) možno izvesti sončne celice, v kolikor niso druge zakonske omejitve.


	

	25
	89. člen  
	LN – ekonomska šola – območje obdelave povzeti po veljavnem aktu; 90. člen – predpisuje za območje prek ceste od ekonomske šole novi OPPN, vendar je to območje zajeto v že veljaven LN za ekonomsko šolo  - popraviti,

Tu velja tudi sprememba akta – za območje poligona Španik !


	

	26
	več

členov
	VIŠINA OGRAJ -  med posestne ograje so lahko višje kot 1,20 m, predlagamo 1,60 do 1,80 m. Obcestne ograje so predvidene v višini 1,20 m; kar je enako kot po veljavnem PUP-u; predlagamo višje ograje npr. 1,30 ali 1,40m, veliko strank je tudi tako želelo.

(v križiščih pa je višina že prilagojena cestnim predpisom)
	

	27
	
	Predlog:  najti območje za nove vrtičkarje – v smislu samooskrbe mesta s prehrano, BIO območje,  itd. , npr. na njivski površini južno od Avtobusnega prometa ob Bakovski ulici
	

	28
	karta

SO

75/1
	Na območju SO75/1 je v veljavi LN Noršinska - s širšim območjem obdelave kot

je sedaj vrisano v karto OPN; izvzeto je območje SO75/2, ki ima rabo IK. Popraviti, ali pa v odloku OPN preklicati ta akt za ta del. V veljavi mora biti samo en akt !


	

	29
	karta

SO

77/2

in več drugih oznak v karti
	 SO77/2, SO76/1, SO 76/2 – vse je vpisano zelo skupaj, ni možno razbrati

kaj velja za katero območje v tistem delu.

Oznaka enote urejanja na kartah mora imeti v grafiki vodilno linijo, ki kaže na to območje.
	

	30
	karta

SO

85
	na tem mestu kjer je ZD je v veljavi prostorski akt Odlok o sprejetju ZN za obrtno – transportno cono ob Markišavski cesti v MS (Ur. l. RS 27/99) – to je del, ki se ni spremenil v postopku sprememba ZN za Merkur;  v starem ZN so tu ostali vrisani objekti. Popraviti nazaj kot je v sedanjem planskem  oz . izvedbenem dokumentu (ne ZD).

Območje zgrajenega trgovskega centra Merkur ne more imeti oznake IG, ampak BD – kamor tudi spadajo trgovski centri.
Del med železnico in Markišavsko –IG spada v veljaven akt ZN v Obrtno cono – MS –sever. Popraviti, ali pa v odloku OPN preklicati ta akt za ta del. V veljavi mora biti samo en akt !
	

	31
	SO

87
	OPPN Berek nova vojašnica je že sprejet in veljaven – Odlok o OPPN za prostorske ureditve skupnega pomena za vojašnico Berek (Uradni list RS, št. 12/2012); dopolniti oz. potrebno popraviti


	

	32
	
	Za območja, kjer veljajo državni prostorski akti, bi bilo potrebno vrisati osnovno namensko rabo – npr. stavbno, vodna površina – AC (gramoznica). Občina pri izdaji potrdil o namenski rabi mora to natančno opredeliti.

Območje visokovodnih nasipov – velja državni prostorski načrt / v karti to ni označeno belo, kot npr. DLN za AC / treba uskladiti oz. poenotiti 


	

	33
	več členov
	V novih delih primestnih naselij so naj  tudi dovoljene ravne  strehe in enokapnice

	

	34
	več členov

za obm. mesta
	Višinski gabariti - dve stanovanjski etaži nad terenom - višina stanovanjskih objektov bi lahko bila v MS  P+1+M ali P+2 , oziroma, da bi se lahko uredila mansarda pod obstoječo streho, ki ima naklon  30° ali več. 


	

	35
	SO

98
	Tabela – piše: za Kroško – predlagamo, da se zapiše ob KOLOŠEVI, saj ulica nosi to ime in je bliže območju;

Grafika – območje ni pravilno vrisano, območje obdelave iz veljavnega prostorskega akta ni dobro povzeto – popraviti! 
	

	36
	SO

99
	Tabela – piše: novo območje za Kroško – lahko bi se to imenovalo novo območje za Kološevo oz. še bolje med Kološevo in Tomšičevo 


	

	37
	38. člen

in več 

členov
	območje CU – navedeno je:

a) upravne in pisarniške stavbe (javna uprava, banke, pošte, zavarovalnice)

- dopustne dejavnosti so točno naštete, pri tem iz prakse vemo, da bo UE odlok in določila brala dobesedno !, čeprav ni logično, se lahko zgodi , da odvetniška , notarska ali npr. računovodska pisarna, turistična agencija, mladinski servis, … v teh območij ne bo dobila gradbenega dovoljenja ! naj se naštevanje teh stavb zapiše kako drugače oz. obširneje – npr. in druge pisarne …

- isto velja tudi za druga območja, po vseh členih odloka,  kjer je tako zapisano – generalno pri vseh členih to dopolniti


	

	38
	39. člen
	Cerkveni kompleksi – piše: novogradnje niso dovoljene; 

Dopolniti,

pri katoliški cerkvi se pripravljajo na gradnjo novega vrtca LAURA 
	

	39
	43.

člen
	Območje CD

a) (1) gradb. inž. objekti – navedeni so mostovi, predori in podhodi –

popraviti, če ni dobro navedeno


	

	40
	43.

člen

tudi

44. 50. 52.

itd.

 člen
	Pogoji glede velikosti – piše:  objekti so lahko kvadratne, podolgovate ali lomljene oblike. Menimo, da to sodi v točko oblikovanje, s tem da je naprej v točki Pogoji glede oblikovanja zapisano drugače ! :  oblika objektov je praviloma podolžna.  

To treba popraviti – pojavi se večkrat v celem odloku. Oblika objekta naj bo vedno definirana samo v točki, ki posebej govori o oblikovanju……

V istem odstavku tudi:  Dodatna obrazlaga faktorja zazidanosti več ni potrebna, ker bo v prilogi št. 2
	

	41
	43. člen
	Območje zdravstveni dom in gasilski dom - Tabela PARKIRNA MESTA – predpisuje 1,5, PM za stanovanjske objekte – v območju pa stanovanja niso dovoljena - popraviti


	

	42
	več 

členov
	Vse tabele PARKIRNA MESTA – povsod po odloku – v stolpcu kjer so navedene dejavnosti npr: stanovanjski objekti, poslovni objekti, prodajni itd. treba dejavnosti navesti enako kot so navedene pod točkami a) – v začetku vsakega člena. Npr. prodajni prostori so trgovske in druge stavbe. Vse dikcije so stare iz PUP-a. Dikcije so naj skozi celi odlok poenotene in točno v skladu z veljavno klasifikacijo objektov. 


	

	43
	44. člen

tudi 46.č,

47.čl

itd.
	Zapisano je : (1) Parcelacija v enotah urejanja ni potrebna.  Menimo, da to treba popraviti v – parcelacije so dopustne.  

V drugih členih je tudi še zapisano. »Nove delitve zemljiških parcel niso predvidene.« 

Pred parcelacijo stavbnih zemljišč mora občina izdati potrdilo, kjer mora točno zapisati ali je parcelacija po aktu dovoljena. Parcelacije so lahko potrebne tudi za gradnjo gospodarske javne infrastrukture, itd.


	

	44
	45.čl
	a) (1) stanovanjske površine individualnih stanovanjskih hiš, lahko se črta beseda »individualnih«, v SO44 je npr. železničarski blok


	

	45
	54.čl
	Fazanerija zapisati z veliko začetnico – je ime gozda


	

	46
	več členov
	Prostorsko izvedbeni pogoji -  pri vseh členih treba pod točko a) navajati dejavnosti točno po veljavni klasifikaciji objektov , potem pri izdaji gradbenih dovoljenj ni dvoma katere dejavnosti so dovoljene in katere ne. 


	

	47
	55. člen

enako 57.

člen
	Mestno pokopališče  – pomožni infrastrukturni objekti:  dovoljeni so pločniki in kolesarska steza (skupne širine 3m) 

Kaj in kje je to mišljeno ? – menimo, da pločnika in kolesarske steze med grobovi ne bomo izvajali, edino utrjene peš poti.


	

	48
	60.

člen
	Mestne ulice - Enostavni objekti  - B8 – menimo, da se eko otoki lahko postavljajo ob mestne ulice, kar je po tabeli pod f, tega pa ni med ostalimi dovoljenimi objekti

Potem tudi niso dovoljeni objekti pod  E – začasni objekti,  - na mestnih ulicah so številne prireditve na katerih se ob zapori na cestišča postavljajo odri, šotori, stojnice…itd. ; npr. Trezin in Miklavžev sejem, Bogračiada, dan brez avtomobila…..


	

	49
	64. člen
	ČE2 – preveriti velikost območja kot KD, v karti je narisano preveliko območje

V točki a) (2) odloka je navedena ZD, na območju ČE2 pa v karti ni nikjer teh zelenih površin / kaj je prav ?/ popraviti!
	

	50
	62.

čl
	a)(6) MA1 namenska raba PC – območje prometne infrastrukture (v karti je skozi naselje cesta označena z belo) 

z navedenim in s karto se sicer strinjamo, vendar, če gledamo generalno OPN v celoti, pri drugih naseljih v karti niso nikjer z belo vrisane obstoječe ceste po parcelnih mejah, kjer bi tudi bila potem raba PC. Nekaj malega je po mestu, npr. vrisana je potka med parkom in igriščem pri I. osnovni šoli, bolj pomembne ulice pa ne. 

Vse ceste je obvezno vrisati po parcelnih mejah na območju cele občine, ker se za njih izdajajo tudi potrdila o namenski rabi, v OPN morajo zato biti prikazana kot PC
Zakaj ponekod ja, večinoma pa ne / odlok mora biti zapisan enotno za vsa območja, tako tudi naj izgleda karta.
	

	51
	karta
	Ceste med naselji – na karti niso posebej označene kot PC in niso posebej vrisane z belo barvo (kot nekatere so); ker je okrog območje z rabo K1 - kmetijsko zemljišče, so te ceste označene tudi z zeleno kot K1. Občina mora izdajati potrdila o namenski rabi na parcelo natančno. Kaj v tem primeru naj občina zapiše v potrdilo za cesto? Podlaga je edino veljaven plan oz. bo OPN. 

Menimo, da ceste morajo biti označene kot PC in z belo barvo.


	

	52
	Več členov
	V odloku je zapis glede velikosti objektov zelo različen: npr.

-dve stanovanjski etaži (višina stanovanjske etaže je 2,8m) nad urejenim terenom – (je pripisana obrazložitev , drugje ne ; v Prilogi 2 –pomen izrazov - pa ni tako obrazloženo);

-dve stanovanjski… (beseda etaži manjka VEČKRAT !)

-drugod pa je zapis P+1;   P+4+M….itd

-je lahko 3 etaže nad…višina objektov je  dve stan etaži – 1x beseda 1x številka

-do treh stanov. etaž nad urejenim DVORIŠČEM 

menimo, da bi moral biti način zapisa skozi vse člene enak, saj se naj sledi poenotenje dikcij, povsod predlagamo zapis na samo en način ….P+1+M…..pri mansardah obvezno vpisati višina kolenčnega zidu 0,90m ali 1,00m, 

 
	

	53
	Več

členov
	zapisi glede velikosti objektov 

paziti je potrebno, da se pred določitvijo etažnosti zapiše:   »DO«…ali  »NAJVEČ DO«.
V kolikor bo zapisano…. višina objektov je dve stanovanjski etaži.., UE ne bo dovolila gradnje pritličnega oz. manjšega objekta !  

V vseh členih preveriti in popraviti.

	

	54
	Več členov
	zapisi glede velikosti objektov

npr….višina objektov je  dve stanovanjski etaži …pri dovoljenih dvokapnicah 25 do 45 0  naklona bo objekt imel veliko podstrešje …….kam se šteje to podstrešje, menimo, da ne v dovoljene etaže,  ker so potem pri teh objektih dopustna samo pritličja !!

- ni pa tudi definiran kolenčni zid za to podstrešje, (tisti ki bodo imeli višje, si bodo definitivno sami uredili bivalne prostore)

Zato menimo, da morajo v odloku biti definirana ta podstrešja posebej in kaj se lahko v njih izvede npr. bivalni prostori….

Naj bo zapis sledeč ….P+1+M…..pri mansardah obvezno vpisati še višino kolenčnega zidu npr. 0,90m  ali 1,00m 


	

	55
	več

členov
	pri posameznih določbah se uporablja beseda …IZJEMOMA…se dovoli.., 

to ni definirano dovolj natančno, že pri PUP-u so pri pridobivanju gradbenih dovoljenj veliki problemi
	

	56
	63. člen
	Podeželska naselja –  dovoljena je samo opečna kritina

veliko je po izgledu podobnih kritin, predlagamo dodatni zapis…. ali podobno


	

	57
	72.

člen
	Manjka točka:   a) ……..naslov…

BA11 , Bakovci – poleg obstoječega igrišča je že v gradnji ŠPORTNO REKREACIJSKI CENTER (tribune, slačilnice, ograje v=1,60m - ??, razsvetljava parkirišč..), (parcele 326/25 in 326/2 , 328 ) zato tu ne morejo biti več samo ZS površine

BA11 - karta – del območja je označeno kot BC, v odloku pa je opis samo CD – popraviti tisto, kar je narobe!


	

	58
	členi
	57.,66.,71.,72.73.,74.,77.,78.,79.,80.,81.,82.,83.,84.,85.,86.,  …92., 95 ., manjkajo točke, ki so označene s črko…zelo različno ali ena ali več npr. b. c. č. d. e. f…

Zagotovo manjkajo tudi v drugih členih, potrebno popraviti in pregledati vse


	

	59
	PU4
	Pušča – igrišče je že izvedeno, površina ZS je v karti  najbrž premajhna, razvidno tudi iz DOF iz 2010 


	

	60
	PU
	naselje Pušča – novo POKOPALIŠČE, pri problematiki zasedenosti pokopališča v Černelavcih, se je dogovorilo, da se naj razmisli o novi lokaciji pokopališča za naselje Pušča, predstavniki KS Pušča so navedli, da krajani ne pristajajo na lokacijo ob pokopališču za KS Veščica, kjer je širitev predvidena. 
Predlaga se nova lokacija zahodno od naselja Pušča, kar je potrebno vrisati v karte in vključiti v odlok.

	

	61
	več členov
	Večkrat je naveden naklon strešin tudi do 450 – kar bo zagotovo preurejeno v bivalne prostore;  pri ureditvi mansard zapisati kakšna okna se lahko izvedejo – frčade oz. kukrliji z naklonom strehe ali poljubnih oblik – ali strešna okna …itd…
	

	62
	več

členov
	Povsod , kjer so dovoljene ravne strehe, pripisati tudi enokapnice ter naklon, 


	

	63
	90.

člen
	BA 4 - Bakovci – na tem območju je že v veljavi Odlok o sprejetju OPPN za območje »za vaškim domom« v Bakovcih (Ur.l.RS, 68/2010), popraviti – to ne spada v 90.člen,  pač pa v 89.člen


	

	64
	Priloga 2
	Pomen izrazov – 45. točka – MEDETAŽE:   več pregledovalcev je opozorilo, da dikcije ne razume, oz. jo razumemo, da se takemu objektu štejejo vse etaže – tako bi naj družinska hiša imela tudi 5 etaž….

dikcijo tako razložiti, da bo vsem jasna 


	

	65
	Priloga 2
	Pomen izrazov – 19. točka – FAKTOR  ZAZIDANOSTI: kako so všteti enostavni in nezahtevni objekti. Npr. nadstrešnice in napušči , ki niso zaprti objekti; - preveriti

	

	66
	karta

SO23
	Območje ob Mali novi ulici v M. Soboti je označeno kot  SS - stanovanjska gradnja. Za to območje je v veljavi sprememba izvedbenega prostorskega akta kjer je predvidena gradnja trgovskega centra , stanovanjske gradnje več v območju ni. Potrebno popraviti.


	

	67
	karta

SO83
	Na območju parcel 270, 271 k.o. Nemčavci je obstoječa proizvodno predelovalna dejavnost. Območje pa je opredeljeno kot BD – za nakupovalne centre; popraviti v IG – kot gospodarska cona.


	

	68
	
	parcela 1532/12 – k.o. Rakičan – G-območje gozda (ledinsko ime Jelenšček). Na parceli je obstoječ objekt lovske družine, ki je bil zgrajen leta1966. Preveriti in spremeniti v stavbno, če predpisi tako dovoljujejo.


	

	69
	karta

SO65
	Na območju ob Panonski cesti in ob predvideni vzhodni obvozni cesti je v pripravi OPPN za novi bencinski servis Petrol, vrisati v karto OPN območje obdelave.

Vrisati je potrebno tudi novi predvideni spiralni rondo oz. rezervat območja za križanje vzhodne obvozne ceste in Panonske ulice, ki je definiran v OPPN za vzh.obv. cesto.


	

	70
	
	V splošne določbe izvedbenega dela odloka, se naj dopolnijo določbe o obveznostih v zvezi z zagotavljanjem PARKIRNIH MEST. 

V kolikor investitorji ne morejo zagotoviti dovolj parkirnih mest na svojih parcelah, se mora določiti obveza npr. s sledečim tekstom: 
»Investitorji novogradenj, sprememb namembnosti ali sprememb rabe objekta morajo zagotoviti ustrezno število parkirnih mest v skladu z normativi kot je v OPN v posameznih območjih določeno. Kolikor tega normativa ne dosežejo na pripadajočem zemljišču ob ali v objektu, jih morajo investitorji trajno zagotoviti na drugem mestu, in sicer v garažnih hišah, kolikor le-teh ni, pa na drugih javnih površinah, kar se uredi s sklenitvijo pogodbe med mestno občino in investitorjem.«.

V OPN se predvideva, da se v južnem delu mesta, kjer je pretežno obstoječa individualna stanovanjska gradnja, dovoli zvišati objekte za eno etažo (iz P+1 na P+2 ), pri tem pa je potrebno paziti, da bodo investitorji zagotovili dovolj parkirnih mest tudi za povečane kapacitete objektov.
	

	71
	89.

člen

karta
	Med naštetimi veljavnimi izvedbenimi akti , manjka lokacijski načrt za izvennivojsko križanje na Lendavski ulici; dopolniti.

Ažurirati območje tega LN tudi v karti OPN 


	

	72
	66.

člen
	V območjih BA3, KR5 in PU3 – je med drugim navedeno, da lahko izvedejo 4 etaže nad terenom; naj se to popravi v »do tri etaže nad terenom oz. P+2«

 
	

	73
	karta
	RA15 – območje bioplinarne Jezera; v OPN je označeno kot IK območje; bioplinarne bi naj imele oznako E, kot energetski objekt; preveriti in popraviti


	

	74
	48.

člen
	Območje SO102 – Tomšičevo naselje - v območju je obstoječa stanovanjska gradnja tudi z etažnostjo treh etaž nad terenom. Odlok predpisuje dve etaži nad terenom oz. P+1, naj se to popravi v P+2 oz. tri etaže nad terenom. 

V odloku (90. člen) je za sosednje novo območje SO101 predpisana celo etažnost P+3, oz. štiri etaže nad terenom; menimo, da bi tudi tu morala biti etažnost objektov takšna kot predlagamo za območje SO102.

